
Életrajz és fikció viszonya Szabó Magda szövegeiben

Kulcsszavak: Szabó Magda; önéletrajz; regény; autofikció; hibriditás
Dolgozatomban Szabó Magda prózájának eddig jórészt reflektálatlanul kezelt önéletrajzi jellegét vizsgálom, amihez a szerző három, a referencialitás-fikcionalitás viszonyának szempontjából különböző szövegét elemzem (Az őz, 1959, Ókút, 1970, Az ajtó, 1987). A vizsgálat a befogadás felől közelít a szövegekhez, és az önéletrajz, illetve az autofikció elméleti kereteinek lefektetése után arra a kérdésre keresi a választ, hogy vajon milyen – szövegen belüli és azon kívüli – eljárások lehetnek meghatározóak az itt tárgyalt kötetek önéletrajzi vagy fikciós olvasatának tekintetében. A szövegszerű vizsgálat után a dolgozat a három regény kortárs recepcióját mutatja be, ahol fény derülhet a különböző olvasatokra, és a szövegek önéletrajzi jellegének eltérő megítélésére. Végül arra a kérdésre keresem a választ, hogy vajon hogyan ragadható meg az önéletrajzi(nak tűnő), hibrid szövegek – fikciós műfajokhoz képest – eltérő befogadása, illetve hogy mi az önéletrajziság tétje Szabó Magda életművében. A dolgozat itt arra szeretné felhívni a figyelmet, hogy Szabó Magda prózájában az önéletrajz különböző változatai, regénnyé alakításai nem véletlenszerűek és öncélúak, hanem az életmű lényegi részét képezik.



